1.Uvod

Ruska ratna agresija ozbiljno utječe na ukrajinsko gospodarstvo. Posebno je izvoz drastično ograničen jer je ruska mornarica blokirala ukrajinske crnomorske luke s obzirom na to da se prije rata preko tih luka izvozilo 90 % žitarica i uljarica.

Ničim izazvana i neopravdana invazija Rusije već ima velik utjecaj na globalna tržišta hrane i dodatno će ugroziti globalnu sigurnost opskrbe hranom. Bez brzog djelovanja, globalne zalihe žitarica bit će smanjene i sljedeće godine. U uobičajenim se okolnostima izvozi 75 % ukrajinske proizvodnje žitarica, ostvarujući na taj način oko 20 % nacionalnih godišnjih prihoda od izvoza. Otprilike trećina izvoza namijenjena je Europi, Kini odnosno Africi.

EU je predan podupiranju gospodarstva i gospodarskog oporavka Ukrajine, kao i doprinosu stabilizaciji svjetskih tržišta hrane i poboljšanju globalne sigurnosti opskrbe hranom. Stoga je zajednički izazov omogućiti Ukrajini da izvozi robu koju želi, nastaviti podupirati lokalnu proizvodnju i osigurati da se povezanost s Europom znatno poboljša i za izvoz i za uvoz. Imajući taj cilj na umu, Komisija je nedavno predložila privremeno ukidanje svih nepodmirenih carina na uvoz iz Ukrajine u okviru Sporazuma o pridruživanju između EU-a i Ukrajine te suspenziju svih mjera trgovinske zaštite za ukrajinski čelik .

Posebno u pogledu globalne sigurnosti opskrbe hranom, važno je hitno omogućiti Ukrajini da na svjetska tržišta izvozi poljoprivredne proizvode koji su trenutačno uskladišteni u toj zemlji. Moramo pomoći Ukrajini da zajamči sigurno skladištenje budućih žetvi i mogućnost sijanja novih usjeva.

Kako bi poljoprivredni proizvodi došli do tržišta EU-a i svjetskog tržišta te kako bi se osiguralo da Ukrajina može uvoziti prijeko potrebnu robu (kao što su humanitarna pomoć, hrana, hrana za životinje, gnojiva, gorivo), postoji hitna potreba za uspostavom alternativnih logističkih ruta na kojima se upotrebljavaju sve vrste prijevoza, povezujući EU s Ukrajinom, dok se pristup Ukrajine crnomorskim rutama ponovno ne uspostavi. Za to je potrebno unaprijediti i razviti odgovarajuće usluge prijevoza tereta duž tih logističkih ruta koje povezuju Ukrajinu s morskim lukama u EU-u, odakle bi se roba mogla otpremiti dalje ili gdje bi se potencijalno mogla i skladištiti. To je ključno ne samo za poljoprivrednike u Ukrajini, nego i za potrošače u EU-u i izvan njega.

U ovoj su Komunikaciji utvrđeni ključni problemi o kojima su izvijestile države članice EU-a, ukrajinske vlasti te dionici iz EU-a i Ukrajine. U okviru solidariziranja EU-a s Ukrajinom Europska komisija sada predlaže akcijski plan s kratkoročnim, srednjoročnim i dugoročnim mjerama za njihovo rješavanje. Komisija će surađivati s državama članicama, ukrajinskim vlastima, prijevoznicima, dobavljačima opreme i svim drugim relevantnim dionicima na obje strane kako bi se uspostavile alternativne i optimizirane logističke rute: nove „trake solidarnosti između EU-a i Ukrajine”. Tim će se trakama posebno olakšati otprema poljoprivrednih proizvoda iz Ukrajine, ali i naša bilateralna trgovina robom i pristup Ukrajine međunarodnim tržištima i globalnim lancima opskrbe, čime će se osigurati da prijeko potrebne žitarice dođu do svjetskog tržišta.

2.Problemi

Tisuće vagona trenutačno čekaju carinjenje na ukrajinskoj strani granice sa susjednim državama članicama. U silosima se i dalje skladišti mnogo žitarica spremnih za izvoz. Vagoni trenutačno prosječno čekaju 16 dana, a na nekim graničnim prijelazima između EU-a i Ukrajine i do 30 dana. Vrijeme čekanja za kamione na relevantnim granicama također je predugačko. Zbog tih su logističkih prepreka ukrajinske vlasti morale uvesti ograničenja izvoza u određenim smjerovima.

Komisija je u bliskoj suradnji s državama članicama EU-a, javnim tijelima Ukrajine i predstavnicima industrije u području prometa i poljoprivrede utvrdila nekoliko problema koji bi mogli ometati prijeko potrebno preusmjeravanje ukrajinskog izvoza i uvoza, a to su:

-Ukrajina upotrebljava profil kolosijeka širine 1 520 mm (široki profil), dok je standardni profil kolosijeka u EU-a (profil u skladu s UIC-om) širok 1 435 mm. To znači da se ukrajinski vagoni ne mogu koristiti u većini država članica EU-a i da se roba mora pretovariti iz vagona koji voze širokim profilom u one koji voze standardnim profilom kolosijeka u EU-u. Takav se pretovar mora odvijati na logističkim lokacijama u blizini graničnih prijelaza s obje strane granice, bilo promjenom okretnih postolja vagona bilo utovarom robe iz vagona koji voze širokim profilom u vagone koji voze standardnim profilom kolosijeka u EU-u.

-Trenutačni kapacitet pretovara nije ni približno dostatan niti prilagođen za znatne količine tereta. Osim toga, pretovar iziskuje puno vremena i posebne strojeve, kojih možda nema dovoljno na točkama pretovara ili kapacitet takvih strojeva ne odgovara naglom povećanju potražnje.

-Dok su ukrajinske morske luke pod ruskom blokadom, do ukrajinskih luka unutarnjih plovnih putova na Dunavu mogu doploviti i određena morska plovila. Međutim, trenutačno mogu pokriti samo prilično mali udio ukupnih izvoznih potreba, a njihovo je poslovanje izloženo povećanim rizicima plovidbe na sjeveru Crnog mora; nezaštićeni su i željeznički i cestovni pristup iz Odese.

-Povezivost upotrebom kamiona otežana je zbog nedostatka dostupnih vozila, određenih ograničenja u okviru kojim se uređuju prava prijevoza, drugih pravila kojima se ometa prekogranično kretanje vozila, administrativnih problema povezanih s izdavanjem i valjanošću dokumenata te manjka vozača kamiona u Ukrajini i EU-u. Vrijeme čekanja kamiona na granicama često premašuje 12 sati.

-Povratne informacije dionika upućuju na to da još uvijek postoje nepotrebna i skupa kašnjenja pošiljaka zbog graničnih kontrola (fitosanitarna i veterinarska kontrola te carinjenje).

3.Akcijski plan za trake solidarnosti između EU-a i Ukrajine

Iako Europska komisija ne može zamijeniti trgovinske dogovore između gospodarskih subjekata iz EU-a i ukrajinskih prodavača žitarica, može pomoći u olakšavanju koordinacije među dionicima i relevantnim tijelima. Kratkoročnim mjerama mora se osloboditi postojeći logistički potencijal, dok bi dodatne srednjoročne i dugoročne mjere trebale služiti kao pokretači poslijeratne trgovine Ukrajine i potpora obnovi zemlje.